HUVIRINGIDE KIRJELDUSED 202672027


MALERING
Maleringis arendame õpilaste loogilist mõtlemist, püsivust, analüüsivõimet, planeerimisoskust, iseseisvat mõtlemist, lugupidamist mängu ja vastase vastu ning palju muud. Teeme selgeks reeglid, uurime erinevaid taktikaid ja avanguid, tutvume male ajalooga, analüüsime partiisid ning lahendame ülesandeid. Loomulikult mängime ka malet ning õppeaasta lõpus toimub suurem turniir.
Ring on mõeldud kõigile huvilistele - tead sa peast kõiki avangud, oskad kaheksat käiku ette analüüsida või oled lihtsalt kuulnud, et must-valgel ruudustikul liiguvad mingid nupud. Pane nimi kirja ja näed, kuidas etturist saab viimasel ruudul lipp.
Malering toimub neljapäeviti 14.00-15.30 ruumis …
Juhendaja Kristen Sekk (Harjumaa noorte meister kiirmales 2008. aastal)

Koolileht Tagapink. 5.-9. klass
Ajalehering keskendub ajalehe toimetamisele, mis ilmub 1x trimestris.
Ajaleheringis osaleja saab lisateadmisi kirjandusest, andmekaitseseadusest, ajalehe väljaandmisega seonduvatest etappidest, töövõtetest ning võimalustest (nt avaldada omaloomingulisi tekste).
Ajalehering annab võimaluse omandada praktilisi tekstide kirjutamise, aja planeerimise ja meeskonnatöö oskusi.
Ringi toimumisaeg ja koht sõltub osalejatest.
Juhendaja Ina Hannus

Kokandusring „kokkame koos“ 1.-9. klass
Kokandusring “Kokkame koos” algajatele ootab kõiki 1.-9. klassi õpilasi, kelle silm lööb särama köögis askeldamisest ja kellele meeldib avastada uusi maitseid. Ringis teeme koos läbi kõik toidud algusest lõpuni, ettevalmistus ja köögi korrastamine käib loomulikult asja juurde. Ringi eesmärk on lastele näidata, et tegelikult saab valmistada häid toite kiiresti ja maitsvalt ja ei pea sugugi valima poest krõpsupakki või külmutatud pitsat. 🙂
Ring toimub teisipäeviti 15.30-17.00, ruumis 115.
Materjali tasu 15€ kuus.
Juhendaja Egle Govorun

Kokandusring “Poisid köögis I”. 2.-5. klass
Ring on mõeldud poistele, kus avastame uusi maitseid ja katsetame põnevaid retsepte. Poisid teevad toidu otsast lõpuni ise läbi ja vastavalt soovile maiustavad kohapeal või võtavad enda valmistatud toidu koju kaasa. Tunni osaks on ka enda töökoha koristamine, nõude pesemine ja kuivatamine.
Ring toimub esmaspäeviti 14.00-15.30 ruumis 115.
Materjali tasu 15€ kuus.
Juhendaja Egle Govorun

Kokandusring “Poisid köögis II”. 6.-9. klass
Ring on mõeldud poistele, kus avastame uusi maitseid ja katsetame põnevaid retsepte. Poisid teevad toidu otsast lõpuni ise läbi ja vastavalt soovile maiustavad kohapeal või võtavad enda valmistatud toidu koju kaasa. Tunni osaks on ka enda töökoha koristamine, nõude pesemine ja kuivatamine.
Ring toimub esmaspäeviti 15.30-17.00 ruumis 115.
Materjali tasu 15€ kuus.
Juhendaja Egle Govorun


Lego WeDo 1.-2. klass (robootika).
Robootikaringis arendame õpilaste loovust, käelisi oskusi, tehnilist taipu, analüüsivõimet, ise mõtlemist ja palju muud. Tundides kasutame peamiselt Lego Education WeDo 2.0 hariduslikke robootikakomplekte ja tahvelarvuteid. Mõtleme välja, ehitame ja programmeerime roboteid. Otsime seoseid loodusainete ning meie ümber olevate seadmetega.
Ringi on oodatud nii algajad kui ka juba kogenud robotitaltsutajad.
Ring toimub teisipäeviti 12.00-13.30 ruumis 204.
Juhendaja Kristen Sekk

Lego EV3 3.-9. klass (robootika).
Robootikaringis arendame õpilaste loovust, käelisi oskusi, tehnilist taipu, analüüsivõimet, ise mõtlemist ja palju muud. Tundides kasutame peamiselt Lego Mindstorms EV3 hariduslikke robootikakomplekte, lisakomplekte ja arvuteid. Mõtleme välja, ehitame ja programmeerime roboteid. Otsime seoseid loodusainete ning meie ümber olevate seadmetega.
Ringi on oodatud nii algajad kui ka juba kogenud robotitaltsutajad.
Ring toimub teisipäeviti 14.00-15.30 ruumis 204
Juhendaja Kristen Sekk

Loovuspesa. 5.-9. klass
Ringi eesmärgiks on võimalikult palju taaskasutada (vanad raamatud, ürituste bännerid, kangad, lõngad) ja näidata inimestele, kui väheste vahenditega on võimalik saada ilus ja põnev tulemus.
Ring toimub esmaspäeviti 15.15-16.45 Kostivere Kultuurimõisas
Juhendaja Kersti Vaht

Meisterdamine. 1.- 4. klass
Ringi on oodatud õpilased, kes soovivad arendada oma käelist osavust ja loovust.
Huviringis kasutame erinevaid tehnikaid ja materjale, väärtustatud on taaskasutus.
Kõik tehtud tööd on osalejatele jõukohased ja iga laps saab oma meisterduse koju kaasa.
Ring toimub neljapäeviti 14.00-15.30, ruumis ...
Juhendaja Heili Merendi

Mudilaskoor. 1.-4. klass
Mudilaskoori on oodatud kõik lauluhuvilised õpilased! Laulame ühehäälseid lastelaule, arendame häält ja õpime koos musitseerimisest rõõmu tundma. Koor harjutab kaks korda nädalas ning esineb aktiivselt kooli aktustel ja teistel kooli sündmustel.
Ring toimub esmaspäeviti ja kolmapäeviti 14.00-14.45 muusikaklassis.
Juhendaja Jani Juuse

Noorteansambel 5.-9. klass
Ansamblisse on oodatud kõik lauluhuvilised neiud! Laulame 1- ja 2-häälseid laule, arendame häält ja mitmehäälsuse tunnetust. Ansambel harjutab kord nädalas ning esineb aktiivselt kooli aktustel ja üritustel.
Ring toimub kolmapäeviti 15.15-16.00 muusikaklassis.
Juhendajad Jani Juuse




Bändiring 3.-9. klass
Oskad sa laulda või kitarri, klaverit, trummi või kannelt, akordionit, trianglit või viiulit, ksülofoni, trompetit või mis iganes muud pilli mängida? Anna endast märku. Paneme kokku nii vinge bändi, et Unibet Arena on meie kontserdiks vaja suuremaks ehitada :)
Selle aasta eesmärkideks on lisaks koolisündmustel esinemistele ka oma lugusid kirjutada ning õppeaasta lõpetada mõnusa (hoovi)kontserdiga, et fännid saaksid autogramme küsida ning mitut lisalugu nõuda :)
Ära pikalt mõtle, sest esimese loo refrään on kohe algamas ...
Toimumisaeg: kokkuleppel juhendajaga.
Juhendaja Kristen Sekk

Käsitööring 5.-9. klass
Käsitööringis saavad 5.-9. klassi õpilased katsetada ja õppida erinevaid põnevaid käsitöövõtteid – õmmelda, kududa, heegeldada ja tikkida. Igal tegevusel on oma võlu: mõni töö valmib kiiresti, mõni nõuab rohkem püsivust ja täpsust. Lisaks saab proovida väiksemaid loomingulisi ja fantaasiat arendavaid käsitööprojekte.
Ringi eesmärk on arendada loovust, käelist osavust ja kannatlikkust ning pakkuda rõõmu oma kätega valminud asjadest.
Ring toimub neljapäeviti 15.15-16.45 ruumis 115
Juhendaja Sirje Hollo

Rahatarkus 3. klass
Raha ja rahaga seotud otsused on osa meie igapäevaelust juba lapseeas. Rahatarkuse huviringis õpivad 3. klassi õpilased, kuidas rahaga targalt ümber käia, oma soove ja vajadusi eristada, kulutusi planeerida ning säästmise ja teadlike valikute tähtsust mõista.
See ei ole lihtsalt üks huviring, vaid oluline ettevalmistus tulevikuks ja edaspidiseks rahatarkuse õppimiseks. Ringis omandatud teadmised ja oskused on praktilised ning tulevad lastele kasuks juba praegu.
Ring toimub reedeti kell 14.00–14.45 3. klassi koduklassis
Juhendaja Hetlin Hein


Spordiringidest hakkavad toimuma sulgpall, võrkpall, mänguline liikumine, saalihoki, kergejõustik ja jalgpall.
Juhendajate info ja mis klassidele antud trennid mõeldud on, leidub tabelis. Uue ringina hakkab toimuma mänguline liikumine.

Mänguline liikumine
Liikumine, mäng ja hea tuju! Tule trenni, kus liikumine ei tähenda ainult pingutamist, vaid ka mänge, naeru, võistlust ja uusi väljakutseid! Avastame koos, kui kiire, osav ja tugev sa tegelikult oled. Võta sõbrad kaasa ja tule liikuma – sest trenn võib olla päriselt lõbus!
Ring toimub esmaspäeviti ja kolmapäeviti 15.15-16.00 saalis.


